**Bod č.**

**Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

dňa 21. septembra 2012

**Návrh**

**Konanie o ochrane verejného záujmu podľa Ústavného zákona č. 357/2004 Z.z.**

Materiál predkladá: Materiál obsahuje:

Ing. Peter Šramko 1. Návrh uznesenia

predseda komisie na ochranu 2. Dôvodová správa

verejného záujmu 3. Prílohy

4. Stanoviská komisií

Zodpovedný:

Ing. Peter Šramko

predseda komisie na ochranu

verejného záujmu

Spracovateľ:

JUDr. Matúš Šaray

vedúci právneho oddelenia

Bratislava

september 2012

N á v r h u z n e s e n i a

**UZNESENIE č. ....... / 2012**

zo dňa 21.9.2012

### Zastupiteľstvo Bratislavského samosprávneho kraja

**A. B e r i e n a v e d o m i e**

**Správu Komisie na ochranu verejného záujmu zo dňa 28.5.2012**

**B. K o n š t a t u j e**

**B. 1 že poslanec Zastupiteľstva Bratislavského samosprávneho kraja Doc. MUDr. Ján Zvonár, CSc. nesplnil povinnosť podľa čl. 7 ods. 1 ústavného zákona č. 357/2004 Z. z. o ochrane verejného záujmu pri výkone funkcií verejných funkcionárov, a to tým, že do 31.03.2012 nepodal príslušné oznámenie za rok 2011.**

**B. 2 že poslankyňa Zastupiteľstva Bratislavského samosprávneho kraja PhDr. Monika Flašíková – Beňová nesplnila povinnosť podľa čl. 7 ods. 2 ústavného zákona č. 357/2004 Z. z. o ochrane verejného záujmu pri výkone funkcií verejných funkcionárov, a to tým, že do 30. 04. 2012 nedoručila potvrdenie o podanom daňovom priznaní k dani z príjmov fyzických osôb alebo iný doklad vydávaný na daňové účely potvrdzujúci sumu príjmov, ktoré verejný funkcionár získal za predchádzajúci kalendárny rok.**

**C. U k l a d á p o k u t u**

**poslancovi Zastupiteľstva Bratislavského samosprávneho kraja MUDr. Jánovi Zvonárovi, CSc. podľa čl. 9 ods. 10 písm. a) ústavného zákona č. 357/2004 Z. z. o ochrane verejného záujmu pri výkone funkcií verejných funkcionárov, v sume zodpovedajúcej mesačnému platu verejného funkcionára**

**D. P o v e r u j e**

**poslanca Ing. Petra Šramka, ako predsedu komisie Zastupiteľstva Bratislavského samosprávneho kraja na ochranu verejného záujmu, na podpis príslušných rozhodnutí vydaných v zmysle ústavného zákona č. 357/2004 Z. z. o ochrane verejného záujmu pri výkone funkcií verejných funkcionárov**

**D ô v o d o v á s p r á v a**

Komisia na ochranu verejného záujmu(ďalej len “komisia“) doručila Zastupiteľstvu BSK podnet a to Návrh na začatie konania vo veci nesplnenia si povinnosti niektorých poslancov podať v zákonom stanovenej lehote (do 31.03.2012) písomné Oznámenie funkcií, zamestnaní, činností a majetkových pomerov (ďalej len „Oznámenie“) a v lehote (najneskôr do 30.04.2012) priložiť k písomnému Oznámeniu Potvrdenie o podanom daňovom priznaní k dani z príjmov fyzických osôb alebo iný doklad vydávaný na daňové účely potvrdzujúci sumu príjmov, ktoré verejný funkcionár získal za kalendárny rok 2011 (ďalej len „Potvrdenie“), v súlade s ústavným zákonom č. 357/2004 Z.z. (ďalej len „ÚZ“).

Odkaz na zákon -

##### Čl. 7 Oznámenie funkcií, zamestnaní, činností a majetkových pomerov

**(1) Verejný funkcionár je povinný do 30 dní odo dňa, keď sa ujal výkonu verejnej funkcie, a počas jej výkonu vždy do 31. marca podať písomné oznámenie za predchádzajúci kalendárny rok, v ktorom uvedie,**   
  
a) či spĺňa podmienky nezlučiteľnosti výkonu funkcie verejného funkcionára s výkonom iných funkcií, zamestnaní alebo činností podľa čl. 5 ods. l a 2,

b) aké zamestnanie vykonáva v pracovnom pomere, obdobnom pracovnom vzťahu alebo štátnozamestnaneckom pomere a akú podnikateľskú činnosť vykonáva popri výkone funkcie verejného funkcionára,

c) aké má funkcie v štátnych orgánoch, v orgánoch územnej samosprávy, v orgánoch právnických osôb vykonávajúcich podnikateľskú činnosť a v orgánoch iných právnických osôb; taktiež uvedie, z ktorých uvádzaných funkcií má príjem, funkčné alebo iné požitky,

d) svoje príjmy dosiahnuté v uplynulom kalendárnom roku z výkonu funkcie verejného funkcionára a z výkonu iných funkcií, zamestnaní alebo činností, v ktorých vykonávaní verejný funkcionár pokračuje aj po ujatí sa výkonu funkcie verejného funkcionára,

e) svoje majetkové pomery a majetkové pomery manžela a neplnoletých detí, ktorí s ním žijú v domácnosti, vrátane osobných údajov v rozsahu titul, meno, priezvisko a adresa trvalého pobytu.

**(2) K písomnému oznámeniu podľa odseku 1 verejný funkcionár priloží najneskôr do 30. apríla potvrdenie o podanom daňovom priznaní k dani z príjmov fyzických osôb alebo iný doklad vydávaný na daňové účely potvrdzujúci sumu príjmov, ktoré verejný funkcionár získal za predchádzajúci kalendárny rok.**

Podľa Správy komisie, ktorá zasadala dňa 28.5.2012 vyplýva, že nasledovní poslanci Zastupiteľstva BSK si nesplnili svoju povinnosť v zákonom stanovenom termíne, teda do 31.03.2012 a odovzdali písomné Oznámenie funkcií, zamestnaní, činností a majetkových pomerov až po zákonom stanovenom termíne, teda po dátume 31.03.2012 a to :

* **Doc. MUDr. Ján Zvonár, CSc.**

Zo Správy komisie ďalej vyplýva, že nasledovní poslanci Zastupiteľstva BSK si nesplnili svoju povinnosť v zákonom stanovenom termíne, teda do 30.04.2012 doručiť Potvrdenie o podanom daňovom priznaní k dani z príjmov fyzických osôb alebo iný doklad vydávaný na daňové účely potvrdzujúci sumu príjmov, ktoré verejný funkcionár získal za kalendárny rok 2011. Tieto Potvrdenia odovzdali až po zákonom stanovenom termíne, po 30.04.2012:

* **PhDr. Monika Flašíková - Beňová –** doložila celé daňové priznanie, nie však potvrdenie o podaní daňového priznania

Odkaz na zákon -

Čl. 2  
Pôsobnosť ústavného zákona

1) Tento ústavný zákon sa vzťahuje na funkcie

q) predsedov vyšších územných celkov,   
r) poslancov zastupiteľstiev vyšších územných celkov,

Postup, zodpovednosť a sankcie v týchto prípadoch upravuje ústavný zákon č.  357/2004 Z.z. o ochrane verejného záujmu pri výkone funkcií verejných funkcionárov.

Odkaz na zákon -

##### Čl. 1 Predmet úpravy

Tento ústavný zákon ustanovuje

a) nezlučiteľnosť funkcie verejného funkcionára s výkonom iných funkcií, zamestnaní alebo činností,

b) povinnosti a obmedzenia pre verejného funkcionára na účel zamedzenia vzniku rozporu osobného záujmu verejného funkcionára s verejným záujmom pri výkone verejnej funkcie a

**c) zodpovednosť verejného funkcionára za nesplnenie alebo porušenie povinností a obmedzení ustanovených týmto ústavným zákonom vrátane sankcií, ktoré možno verejnému funkcionárovi za také nesplnenie alebo porušenie povinností alebo obmedzení uložiť.**

Samotné konanie o návrhu komisie vykonáva zastupiteľstvo VÚC teda Zastupiteľstvo BSK.

Odkaz na zákon -

##### Čl. 9

##### Konanie vo veci ochrany verejného záujmu a zamedzenia rozporu záujmov

**(1) Konanie o návrhu vo veci ochrany verejného záujmu a zamedzenia rozporu záujmov (ďalej len konanie ) vykonáva**

a) výbor, ak ide o verejných funkcionárov uvedených v čl. 2 ods. 1 písm. a) až n) a t) až zk),

b) obecné zastupiteľstvo, ak ide o verejných funkcionárov uvedených v čl. 2 ods. 1 písm. o) a p),

**c) zastupiteľstvo vyššieho územného celku, ak ide o verejných funkcionárov uvedených v čl. 2 ods. 1 písm. q) a r),**

d) akademický senát verejnej vysokej školy, ak ide o verejných funkcionárov uvedených v čl. 2 ods. 1 písm. s).

Keďže povinnosti, ktoré poslancom Zastupiteľstva BSK vyplývajú priamo z ÚZ neboli riadne splnené t.j. túto povinnosť si vyššie uvedení poslanci BSK splnili až po zákonnej lehote, vzhľadom k tejto skutočnosti bolo voči nim začaté konanie zo strany komisie.

Odkaz na zákon -

Čl. 9

##### Konanie vo veci ochrany verejného záujmu a zamedzenia rozporu záujmov

(2) **Orgán, ktorý uskutočňuje konanie podľa odseku 1, začne konanie**  
  
a) z vlastnej iniciatívy, ak jeho zistenia nasvedčujú tomu, že verejný funkcionár v oznámení podľa čl. 7 alebo čl. 8 uviedol neúplné alebo nepravdivé údaje alebo že verejný funkcionár nesplnil alebo porušil povinnosť alebo obmedzenie ustanovené týmto ústavným zákonom alebo zákonom, alebo  
**b) na základe riadne odôvodneného podnetu, z ktorého je zrejmé, kto ho podáva, ktorého verejného funkcionára sa týka, a čo sa namieta.**

(3) **Ak sa konanie začína na podnet, dňom začatia konania je deň doručenia podnetu orgánu príslušnému podľa odseku l.** Ak sa konanie začína z vlastnej iniciatívy orgánu príslušného podľa odseku 1, konanie je začaté dňom, keď orgán podľa odseku 1 urobil prvý úkon voči verejnému funkcionárovi, proti ktorému sa vedie konanie.  
  
(4) **Orgán podľa odseku l umožní verejnému funkcionárovi, proti ktorému sa vedie konanie, aby sa vyjadril k podnetu; ak je to potrebné, vykoná ďalšie dokazovanie.**  
  
(5) **Orgán podľa odseku l rozhodne vo veci do 60 dní odo dňa začatia konania. Toto rozhodnutie doručí verejnému funkcionárovi, proti ktorému konanie smeruje, a tomu, na čí podnet sa koná.** Rozhodnutie orgánu podľa odseku 1 písm. a) sa doručí aj predsedovi Národnej rady Slovenskej republiky alebo podpredsedovi Národnej rady Slovenskej republiky, ak konanie smeruje proti predsedovi Národnej rady Slovenskej republiky. Rozhodnutie orgánu podľa odseku 1 písm. b) sa doručí aj starostovi obce alebo zástupcovi starostu obce, ak konanie smeruje proti starostovi, **rozhodnutie orgánu podľa odseku 1 písm. c) sa doručí aj predsedovi vyššieho územného celku** alebo podpredsedovi vyššieho územného celku, ak konanie smeruje proti predsedovi vyššieho územného celku, a rozhodnutie orgánu podľa odseku 1 písm. d) sa doručí aj predsedovi akademického senátu verejnej vysokej školy.  
  
(6) **Ak sa v konaní preukázalo, že verejný funkcionár nesplnil alebo porušil povinnosť** alebo obmedzenie ustanovené týmto ústavným zákonom alebo zákonom, alebo v oznámení podľa čl. 7 alebo čl. 8 uviedol neúplné alebo nepravdivé údaje, **rozhodnutie obsahuje výrok, v ktorom sa uvedie, v čom je** konanie alebo **opomenutie verejného funkcionára v rozpore s týmto ústavným zákonom alebo zákonom, odôvodnenie a poučenie o opravnom prostriedku. Rozhodnutie obsahuje aj povinnosť zaplatiť pokutu podľa odseku 10.**

(9) **Rozhodnutie podľa odseku 6 musí byť prijaté** najmenej trojpätinovou väčšinou prítomných členov výboru alebo **nadpolovičnou väčšinou členov orgánu podľa odseku 1 písm. b) až d); inak to znamená, že sa konanie zastavuje.** Výbor je schopný uznášať sa, ak je prítomná najmenej polovica jeho členov.

**(10) Pokuta sa ukladá**

**a) v sume zodpovedajúcej mesačnému platu verejného funkcionára, ak ide o porušenie povinnosti podať oznámenie podľa čl. 7 v lehote ustanovenej v čl. 7,**   
b) v sume zodpovedajúcej trojnásobku mesačného platu verejného funkcionára, ak verejný funkcionár uvedie v oznámení podľa čl. 7 neúplné alebo nepravdivé údaje týkajúce sa jeho majetkových pomerov,

c) v sume zodpovedajúcej trojnásobku mesačného platu verejného funkcionára, ak verejný funkcionár poruší povinnosti podľa čl. 8,

d) v sume zodpovedajúcej šesťnásobku mesačného platu verejného funkcionára, ak verejný funkcionár poruší povinnosti podľa čl. 5, alebo

e) v sume zodpovedajúcej dvanásťnásobku mesačného platu verejného funkcionára, ak verejný funkcionár poruší povinnosti podľa čl. 4.

**(11) Výnos z pokút zaplatených**

a) verejnými funkcionármi podľa čl. 2 ods. 1 písm. a) až n) a t) až zk) je príjmom štátneho rozpočtu,

b) verejnými funkcionármi podľa čl. 2 ods. 1 písm. o) a p) je príjmom rozpočtu príslušnej obce,

**c) verejnými funkcionármi podľa čl. 2 ods. 1 písm. q) a r) je príjmom rozpočtu príslušného vyššieho územného celku** a

d) verejnými funkcionármi podľa čl. 2 ods. 1 písm. s) je príjmom príslušnej verejnej vysokej školy,

e) štatutárnymi orgánmi orgánov verejnej moci a orgánov právnických osôb podľa čl. 9 ods. 14 je príjmom štátneho rozpočtu.

(12) **Ak sa v konaní nepreukázalo, že verejný funkcionár nesplnil** alebo porušil **povinnosť** alebo obmedzenie ustanovené týmto ústavným zákonom alebo zákonom, alebo v oznámení podľa čl. 7 alebo čl. 8 uviedol neúplné alebo nepravdivé údaje, **orgán podľa odseku l rozhodne o zastavení konania.** **Na prijatie platného rozhodnutia o zastavení konania je potrebná najmenej trojpätinová väčšina prítomných členov orgánu, ktorý konanie uskutočňuje; také rozhodnutie je konečné.** Konanie sa zastaví aj vtedy, ak sa verejný funkcionár pred hlasovaním o rozhodnutí podľa odseku 6 vzdá svojej funkcie.

15) **Na účely tohto ústavného zákona sa mesačným platom verejného funkcionára rozumie jedna dvanástina z jeho ročného príjmu za predchádzajúci kalendárny rok za výkon verejnej funkcie** a v prípade uloženia pokuty v zmysle odseku 14 sa mesačným platom verejného funkcionára rozumie jedna dvanástina z jeho ročného príjmu za predchádzajúci kalendárny rok za výkon funkcie štatutárneho orgánu alebo predsedu štatutárneho orgánu orgánov verejnej moci a orgánov právnických osôb.

**Správa Komisie na ochranu verejného záujmu**

Členovia komisie na svojom zasadnutí dňa 28.05.2012 skontrolovali splnenie povinností predsedu BSK a poslancov Zastupiteľstva BSK v zmysle zákona č. 357/2004 Z.z. o ochrane verejného záujmu.

Komisia konštatuje, že nasledovní poslanci nepodali v zákonom stanovenom termíne do 31.03.2012 Oznámenie funkcií, zamestnaní, činností a majetkových pomerov podľa zákona č. 357/2004 Z.z. o ochrane verejného záujmu, resp. toto Oznámene podali po zákonnom termíne:

* **Doc. MUDr. Ján Zvonár, CSc.**

Komisia zároveň konštatuje že nasledovní poslanci Zastupiteľstva BSK si v zákonom stanovenom termíne k 30.04.2012 nesplnili povinnosť doručiť potvrdenie o podanom daňovom priznaní k dani z príjmov fyzických osôb alebo iný doklad vydávaný na daňové účely potvrdzujúci sumu príjmov, ktoré verejný funkcionár získal za kalendárny rok 2011:

* **PhDr. Monika Flašíková - Beňová**

V zmysle zákona č. 357/2004 Z.z. týmto Komisia na ochranu verejného záujmu podáva Zastupiteľstvu BSK návrh na začatie konania voči poslancom, ktorí si v stanovenom termíne nesplnili povinnosť podať Oznámenie funkcií, zamestnaní, činností a majetkových pomerov, t.j. voči Doc. MUDr. Jánovi Zvonárovi, CSc.

V Bratislave dňa 21.08.2012

Ing. Peter Šramko

predseda komisie

**Stanoviská komisií Zastupiteľstva BSK**

**Bod :„** **Návrh - Konanie o ochrane verejného záujmu podľa Ústavného zákona č. 357/2004 Z.z.“**

|  |  |  |  |  |
| --- | --- | --- | --- | --- |
| **Názov komisie** | **Stanovisko komisie k návrhu materiálu** | **Hlasovanie** | **Akceptované / Neakceptované** | **Zapracované / Nezapracované** |
| Komisia zdravotníctva a sociálnych vecí | Prof. Zvonár prehlásil, že podal príslušné oznámenie za rok 2011 na čas. Z tohto dôvodu komisia materiál len berie na vedomie a žiada predkladateľa materiálu o prešetrenie tejto skutočnosti. | Prítomní 6  Za 6  Proti 0  Zdržal sa 0  Nehlasoval 0 |  |  |
| Komisia dopravy | KD po prerokovaní odporúča Z BSK zobrať na vedomie predkladanú Správu Komisie na ochranu verejného záujmu zo dňa 28.5.2012. | Prítomní 9  Za 9  Proti 0  Zdržal sa 0  Nehlasoval 0 |  |  |
| Komisia európskych záležitostí, regionálnej spolupráce a cestovného ruchu | Komisia EZ, RS a CR berie na vedomie Správu Komisie na ochranu verejného záujmu zo dňa 28.5.2012 a navrhované uznesenie v časti B1, C.a D. | Prítomní 5  Za 5  Proti 0  Zdržal sa 0  Nehlasoval 0 |  |  |
| Komisia kultúry | Komisia kultúry odporúča Z BSK materiál prerokovať a schváliť navrhované uznesenie | Prítomní 6  Za 6  Proti 0 Zdržal sa 0  Nehlasoval 0 |  |  |
| Komisia regionálneho rozvoja, územného plánovania a životného prostredia | Komisia po prerokovaní odporúča Z BSK preložený návrh uznesenia schváliť. | Prítomní 6  Za 6  Proti 0  Zdržal sa 0  Nehlasoval 0 |  |  |
| Komisia školstva, športu a mládeže | Komisia materiál prerokovala a v zmysle návrhu uznesenia odporúča predložiť na rokovanie  Zastupiteľstva BSK. | Prítomní 7  Za 7  Proti 0  Zdržal sa 0  Nehlasoval 0 |  |  |
| Finančná komisia | **odporúča Z BSK schváliť predložený materiál** „Návrh - Konanie o ochrane verejného záujmu podľa Ústavného zákona č. 357/2004 Z.z | Prítomní 6  Za 5  Proti 0  Zdržal sa 1  Nehlasoval 0 |  |  |